Ara l-infografika sħiħa Fl-4 ta' Diċembru, il-Kunsill approva regoli ġodda biex jgħinu jipproteġu l-UE kontra prattiki kummerċjali inġusti. Dawn ser jidħlu fis-seħħ qabel l-20 ta' Diċembru. Din il-metodoloġija antidumping ġdida ser tidentifika u tirrimedja każijiet fejn il-prezzijiet ta' prodotti impurtati jitbaxxew b'mod artifiċjali minħabba intervent mill-istat. Illum qed insaħħu s-sett ta' miżuri tagħna dwar l-anti-dumping biex ikun hemm ambjent kummerċjali ġust għall-produtturi tal-UE. Ir-regoli l-ġodda ser ikunu kruċjali biex jiżguraw li l-imsieħba kummerċjali tagħna kollha qed ibigħulna l-prodotti tagħhom bi prezzijiet mingħajr distorzjonijiet, u li tiġi rispettata l-kompetizzjoni ġusta fis-suq. Urve Palo, il-Ministru Estonjan responsabbli għall-kummerċ Il-qafas legali l-ġdid ineħħi d-distinzjoni li kien hemm bejn l-ekonomiji tas-suq u dawk mhux tas-suq biex jiġi kkalkulat id-dumping filwaqt li jżomm l-istess livell ta' protezzjoni għal produtturi. Issa, il-Kummissjoni ser ikollha bżonn turi l-eżistenza ta' "distorsjoni sinifikanti tas-suq" bejn il-prezz tal-bejgħ ta' prodott u l-ispiża tal-produzzjoni tiegħu. Fuq dik il-bażi, ser tkun tista' tistabbilixxi prezz għall-prodott billi pereżempju tirreferi għall-prezz tal-prodott f'pajjiż b'livelli simili ta' żvilupp ekonomiku jew għall-ispejjeż u l-prezzijiet internazzjonali rilevanti mingħajr distorsjoni. Il-Kummissjoni ser tħejji wkoll abbozz ta' rapporti speċifiċi dwar pajjiżi jew setturi li jiddeskrivu d-distorsjonijiet. F'konformità mal-prattika attwali, ser ikunu l-kumpaniji tal-UE li jressqu l-ilmenti, iżda ser ikunu jistgħu jużaw ir-rapporti tal-Kummissjoni biex isostnu l-każ tagħhom. Passi li jmiss It-test adottat fil-15 ta' Novembru mill-Parlament Ewropew u mill-Kunsill fl-4 ta' Diċembru ser jiġi ffirmat fi Strasburgu fit-13 ta' Diċembru. Il-pubblikazzjoni fil-Ġurnal Uffiċjali tar-regolament hija mistennija fid-19 ta' Diċembru. Hu ser jidħol fis-seħħ jum wara. Il-Kummissjoni pproponiet emendi mmirati lejn il-metodoloġija antidumping f'Novembru 2016. Dan l-adattament speċifiku tar-regolament dwar l-istrumenti għad-difiża tal-kummerċ - li hu wkoll fil-proċess li jiġi rivedut - hu formulat b'mod newtrali f'termini ta' pajjiż u f'konformità sħiħa mal-obbligi tal-UE mad-WTO. Link għat-test Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa